Alapvetően műszaki, kereskedelmi vagy pénzügyi feladat-e az ingatlankezelés, vagy valami egészen más? 

A XXI. századi elvárásoknak megfelelően már nem ingatlankezelésről, hanem ingatlangazdálkodásról - mint komplex feladatról - kell beszélnünk, ami magába foglalja: 

      - az ingatlan jogi kezelését és adminisztrációját 

      - a vagyon kezelését és adminisztrációját 

      - az ingatlan műszaki kezelését 

      - az ingatlannal kapcsolatos számviteli feladatokat 

      - az ingatlantulajdonosok részére tanácsadási szolgáltatást. 

A fentiekből következik, hogy itt egy új szakma van kialakulóban, amelynek célja és feladata a klasszikus ingatlankezelésen kívül: a teljes körű gazdálkodási elemzés alapján az ingatlan maximális piaci értékének biztosítása, az elérhető minimális üzemeltetési költségek mellett. 

Szempont-e vásárláskor a kezeléssel kapcsolatos teher? 

Befektetők esetében mindenképpen, hiszen pénzüket azért fektetik ingatlanba, hogy az piaci kamat feletti hozamot biztosítson. Ha egy ingatlan kezelésével kapcsolatos költség meghaladja a piac által elfogadott üzemeltetési költséget, akkor a különbözetet a haszonból kell elvenni, de ez kétségessé teheti a vásárlási szándékot. 

Van-e tényleges különbség lakó- és kereskedelmi ingatlan kezelése között? 

Napjainkban alapvetően két lényeges különbséget figyelhetünk meg: 

 a) Amíg a kereskedelmi ingatlanok többségét olyan szakcégek üzemeltetik, akik minden területre kiterjedően szakemberekkel (jogi, számviteli, gazdasági elemző, műszaki, energetikai, ingatlangazdálkodó) rendelkeznek, addig a lakóingatlanokat általában egy-két fős kis cégek, vagy magánszemélyek üzemeltetik. 

 b) Amíg a kereskedelmi ingatlanok tervezésekor az éves költségvetésbe beépítik azt a visszapótlási értéket, ami az ingatlan műszaki és erkölcsi folyamatos értékmegőrzéshez szükséges, addig a lakóingatlanoknál általában csak a hibaelhárításokat és a "tűzoltásokat" tervezik be. 

Változott-e a szakma presztízse az utóbbi időben? 

Az utóbbi években igen sok cég fejlesztette ki az ingatlangazdálkodással foglalkozó, és eredményeket felmutatni tudó részlegét, ennek következtében a szakmai és pénzügyi körökben javult a szakma presztízse. 

Jó-e, ha a tulajdonos külön kezelőszervezetre bízza ingatlanát, vagy jobb, ha a gazda maga foglalkozik vele? 

A nyugati világban már több mint 15 éve felismerték, hogy egy vállalatnak azzal kell foglalkozni, ami a fő tevékenysége - amihez ért - és az összes többi feladatot, így az ingatlangazdálkodást is, teljeskörűen szakcéghez kell kihelyeznie. Ma már Magyarországon is megindult ez a folyamat. 


